Bandyliigan loppuottelut tulosvedossa

HIFK - OLS Helsingissä 13.3.2010 klo 15.00 alkaen

Bandyliigan lauantain tulosveto-ottelu on HIFK - OLS, kohde nro 1 sulkeutuu klo 14.55.  

Joukkueet ovat kohdanneet tällä kaudella neljä kertaa: runkosarjassa Oulussa OLS voitti 4-0 ja Bandyliigan jatkosarjassa molemmat voittivat vieraskentillä, HIFK Oulussa 3-7 ja OLS Helsingissä 1-8. Ensimmäisen finaaliottelun voitti HIFK Oulussa maalein 2-3.

Ottelun panos: HIFK on voiton päässä mestaruudesta ja vastaavasti OLS pelaa selkä seinää vasten.

Jääpallon ensimmäinen juhlafinaali pelattiin keskiviikkona Oulussa ja sen HIFK voitti maalein 2-3. Ottelu oli varsin tasainen. OLS hallitsi hienokseltaan ensimmäistä jaksoa ja HIFK toista jaksoa. 
Ottelu oli varsin vähämaalinen ja niistäkin osa syntyi alakerran virheistä. 
Toisella jaksolla HIFK:n karvauspeli toimi ja pelin hallinta aivan toisen jakson alkua lukuun ottamatta siirtyi helsinkiläisille ja ratkaisevissa paikoissa helsinkiläiset olivat vahvoja.

HIFK:n riveistä ovat poissa Panu Arjanko ja Janne Hölttö.
Helsinkiläisillä on hyvä paikka voittaa 100. jääpallon miesten Suomen mestaruus. Takana on voitto Oulussa ja kotikentälle HIFK saa yhden kenttäpelaajan lisää Stadin Kingien hyvän kannustuksen myötä. 

”Hyvä alun jälkeen Oulussa pelimme sekosi ensimmäisen vartin jälkeen ja meille sattui virheitä sekä osin meillä oli myös huonoa tuuria. Onneksi OLS ei pystynyt viimeistelemään kuin kaksi täysosumaa. Puoliajalla tiedostimme tilanteen ja toisella jaksolla teimme vähemmän virheitä. Oma tekeminen parani ja OLS:n maalipaikat Samuli Niskasen läpiajoa lukuun ottamatta olivat vähissä”. Kertoi HIFK:n valmentaja Ari Kukkonen. ”Lauantain otteluun sama tahtotila ja liike kuin Oulussa toisella jaksolla, niillä eväillä lähdemme katkaisemaan ottelusarjaa” jatkoi Kukkonen. 
 
OLS:n riveistä lauantaina on poissa Kimmo Ohtonen.
Oululaiset ovat selkä seinää vasten, mutta Niskasen mukaan joukkue ei ala peruuttelemaan ja odottelemaan. ”Oulussa pelasimme toisen jakson huonosti, paljon jäähyjä ja vain kolme laukausta maalia kohti. Libero jäähylle ja korvaava libero jäähylle. Silloin, kun ylhäältä täytettiin pelaajia alakertaan, niin hyökkäyspelimme kuihtui. HIFK oli aktiivisempi ja ansaitsi voittonsa” kertoi Niskanen keskiviikon pelistä. ”Sarja menee kahdesta voitosta poikki, joten mestaruutta ei ole vielä jaettu. Lauantaina meidän on oltava aktiivisempia, vältettävä jäähyjä ja virheitä. Joitakin hienosäätöjä kuvioihin tehdään, mutta lähdemme rohkeasti pelaamaan ja tavoittelemaan voittoa” sanaili Niskanen ottelun kynnyksellä.

Ottelun ratkaisu: OLS:n pitää jatkaa tiivistä puolustuspeliä, mutta sen lisäksi pitää saada onnistumisia hyökkäyspäässä. HIFK näyttää tällä hetkellä lyömättömältä ja joukkueen itsetunto on korkealla. 
Sääennuste: heikkoja lumikuuroja, pakkasta - 1 astetta – hyvä jääpallokeli